ÖLJYPÄÄSTÖMAKSU  -  TYÖRYHMÄN ASETTAMINEN

1.1.  Asettaminen

Oikeusministeriö on tänään asettanut työryhmän, jonka tehtävänä on laatia öljypäästömaksutyöryhmän mietinnön (työryhmämietintö 2004:4) ja siitä saatujen lausuntojen pohjalta ehdotus hallituksen esitykseksi laiksi aluksista aiheutuvan vesien pilaantumisen ehkäisemisestä annetun lain muuttamisesta. 

1.2.  Toimikausi

01.12.2004 – 28.2.2005

1.3.  Tausta

Valtioneuvosto teki keväällä 2002 periaatepäätöksen toimista Itämeren suojelemiseksi. Pääministeri Matti Vanhasen hallituksen hallitusohjelman kohdan 10. Ympäristöpolitiikka mukaan Itämeren suojeluohjelman toteuttamista jatketaan. Itämeri pyritään saamaan nimetyksi erityisen herkäksi merialueeksi (PSSA). Myös öljy- ja kemikaalikuljetusten sekä muiden vaarallisten kuljetusten aiheuttamia riskejä vähennetään.

Hallituksen iltakoulussa 18.6.2003 on katsottu, että tahallisiin öljypäästöihin syyllistyneelle alukselle tulisi voida määrätä hallinnollinen seuraamus eli sakko. Nykyisen rikosoikeudellisen seuraamusjärjestelmän ongelmana on hitaus, syytteen nostamiseksi vaadittavan näytön hankkiminen ja seuraamuksen täytäntöönpano suhteessa kansainvälisen alusliikenteen luonteeseen. Hallinnollisesta seuraamuksesta on iltakoulussa todetun mukaisesti hyviä kokemuksia Ruotsista ja Saksasta. Helsingin komissio on hyväksynyt vuonna 1998 suosituksen päästörikkomusten seuraamusten yhdenmukaistamisesta.

Oikeusministeriö asetti 28.8.2003 työryhmän laatimaan ehdotusta lainsäädännöksi, jonka nojalla aluksista tapahtuvista laittomista öljypäästöistä voitaisiin määrätä hallinnollinen maksuseuraamus. Työryhmä on ehdottanut mietinnössään, että aluksista aiheutuvan vesien pilaantumisen ehkäisemisestä annettuun lakiin lisättäisiin uusi, 13 pykälää käsittävä 2 a luku öljypäästömaksusta. Öljypäästömaksu määrättäisiin hallinnollisena seuraamuksena öljyn tai öljypitoisen seoksen päästökiellon rikkomisesta sisäisillä aluevesillä, aluemerellä tai Suomen talousvyöhykkeellä. Päästöstä olisi oltava objektiivista näyttöä, mutta muuten maksu määrättäisiin tahallisuudesta tai tuottamuksesta riippumatta. Määrältään ja vaikutuksiltaan vähäisestä päästöstä maksua ei määrättäisi. Työryhmän esityksestä on saatu lausunto 17 taholta. Lausuntopalautteessa on yleisesti ottaen suhtauduttu ehdotukseen myönteisesti.    

1.4.  Organisointi

Puheenjohtaja:
Lainsäädäntöjohtaja Jan Törnqvist, oikeusministeriö

Jäsenet:
Ylitarkastaja Reijo Lahtinen, sisäasiainministeriön rajavartiolaitoksen esikunta
Lainsäädäntöneuvos Leena Halila, oikeusministeriö

Sihteeri:
Halila toimii myös työryhmän sihteerinä.

Työryhmä voi kuulla asiantuntijoita.

1.5.  Kustannukset ja rahoitus

Työryhmä hoitaa tehtävänsä virkatyönä.

Ylijohtaja			Pekka Nurmi

Lainsäädäntöjohtaja		Matti Niemivuo